**Atalanta Bergamasca Calcio** on vuonna 1907 perustettu italialainen jalkapalloseura Bergamosta Lombardian alueelta. Seuran edustusjoukkue pelaa kaudella 2021–2022 Italian korkeimmalla sarjatasolla Serie A:ssa. Joukkueen valmentajana on kaudesta 2016–2017 alkaen toiminut Gian Piero Gasperini.

Nykyinen seura syntyi vuonna 1924, kun Atalanta ja Bergamasca yhdistyivät. Atalantan lempinimiä ovat muun muassa *La Dea* (jumalatar), *Nerazzurri* (mustasiniset) ja *Orobici*. Atalante on naishahmo Kreikan mytologiasta.

Kotiottelunsa Atalanta pelaa Bergamon 26 638 -paikkaisella Atleti Azzurri d'Italia -stadionilla. Serie B:n AlbinoLeffe pelaa kotiottelunsa samalla stadionilla.

Atalantan parhaat sijoitukset Serie A:ssa ovat kolmas sija kausilla 2018–2019, 2019–2020 ja 2020–2021, neljäs sija kaudella 2016–2017 ja viides sija kaudella 1947–1948. Se on pelannut kaudesta 2011–2012 alkaen Serie A:ssa, ja tällaiseen kymmenen peräkkäisen kauden pääsarjaputkeen joukkue oli yltänyt viimeksi kausina 1959–1969. Seuran suurin saavutus on Italian cupin voitto kaudella 1962–1963. Italian cupin loppuotteluun joukkue selviytyi kaudella 2018–2019 mutta hävisi Laziolle 0–2.

Euroopan kentillä Atalantan paras saavutus on pääsy Cup-voittajien cupin välieriin vuonna 1988. Joukkue voitti ensimmäisellä kierroksella walesilaisen Merthyr Tydfilin kahden ottelun yhteismaalein 3–2, toisella kierroksella kreikkalaisen OFI Kreetan yhteismaalein 2–1 ja kolmannella kierroksella portugalilaisen Sportingin yhteismaalein 3–1. Välierissä Atalanta hävisi belgialaiselle, loppuottelunkin sittemmin voittaneelle Mechelenille sekä vieraissa että kotona maalein 1–2.

Mestarien liigassa joukkue ylsi puolivälieriin kaudella 2019–2020 ja neljännesvälieriin kaudella 2020–2021.

Atalantan kauden 2020–2021 joukkueesta yhdeksän pelaajaa valittiin kesän 2021 EM-kilpailuihin: Italian Matteo Pessina ja Rafael Tolói, Tanskan Joakim Mæhle, Sveitsin Remo Freuler, Ukrainan Ruslan Malinovskyi, Kroatian Mario Pašalić, Saksan Robin Gosens, Alankomaiden Marten de Roon ja Venäjän Aleksei Mirantšuk. Heistä ennätystä sivuavasti viisi on tehnyt EM-turnauksessa maalin ennen puolivälieriä. Entisiä Atalantan pelaajia EM-kisoissa ovat muun muassa kausina 2016–2018 joukkueessa lainalla pelannut Italian Leonardo Spinazzola, kausina 2017–2020 joukkueessa pelannut Belgian Timothy Castagne ja uransa ensimmäiset liigaottelut Atalantassa kaudella 2018–2019 pelannut Ruotsin Dejan Kulusevski.

Lähteet
-------

1. 1 2  Saatsi, Samu: Hämmästyttävä määrä EM-kisojen tuoreista tähdistä tulee yhdestä joukkueesta – kaiken takana on valmentajavelho, jolla on raju väite harjoittelemisesta  1.7.2021. Yle. Viitattu 2.7.2021.
2. 1 2  Atalanta BC: Historical places *Transfermarkt*. Viitattu 2.7.2021. (englanniksi)
3. ↑  Stokkermans, Karel: Italy 2016/17  31.8.2017. RSSSF. Viitattu 15.5.2019. (englanniksi)
4. ↑  Hirvonen, Hinni: Lazio juhli seitsemättä Italian cupin voittoaan – molemmat osumat syntyivät ottelun päätöshetkillä  16.5.2019. Yle. Viitattu 16.5.2019.
5. ↑  UEFA Cup Winners' Cup 87/88 *Transfermarkt*. Viitattu 2.7.2021. (englanniksi)
6. ↑  Rafael Tolói: UEFA Champions League 19/20 *Transfermarkt*. Viitattu 2.7.2021. (englanniksi)
7. ↑  Rafael Tolói: UEFA Champions League 20/21 *Transfermarkt*. Viitattu 2.7.2021. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Atalanta BC**.
* Seuran sivusto (italiaksi)

Serie A 2022–2023
 Atalanta |  Bologna | Cremonese |  Empoli |  Fiorentina |  Inter |  Juventus |  Lazio |  Lecce |  Milan |  
 Monza |  Napoli |  Roma | Salernitana |  Sampdoria |  Sassuolo |  Spezia |  Torino |  Udinese |  Verona